CELEX: 32016R1615
Language: hu
Date: 2016-09-08 00:00:00
Title: A Bizottság (EU) 2016/1615 végrehajtási rendelete (2016. szeptember 8.) a tej- és tejtermékágazatban a termelési tervekre vonatkozó megállapodások és határozatok engedélyezésére rendelkezésre álló időszak tekintetében az (EU) 2016/559 végrehajtási rendelet módosításáról

9.9.2016   
            
            
               HU
            
            
               Az Európai Unió Hivatalos Lapja
            
            
               L 242/17
            
         A BIZOTTSÁG (EU) 2016/1615 VÉGREHAJTÁSI RENDELETE
   (2016. szeptember 8.)
   a tej- és tejtermékágazatban a termelési tervekre vonatkozó megállapodások és határozatok engedélyezésére rendelkezésre álló időszak tekintetében az (EU) 2016/559 végrehajtási rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 222. cikke (3) bekezdésének második albekezdésére,
   mivel:
   
               (1)
            
            
               A tej- és tejtermékágazatban kialakult nehéz helyzet orvoslása érdekében a Bizottság egy sor rendkívüli intézkedést fogadott el az 1308/2013/EU rendelet 219. cikke alapján, és ezeken felül lehetővé tette önkéntes megállapodások és határozatok kötését a tej-és tejtermékágazat termelésének tervezésére vonatkozóan a 2016. április 13-án kezdődő hat hónapos időszakra az elismert termelői szervezetek, ezek szövetségei és elismert szakmaközi szervezetek körében az (EU) 2016/559 bizottsági végrehajtási rendelet (2) értelmében, a tej-és tejtermék-ágazatbeli szövetkezetek és egyéb típusú termelői csoportok körében pedig az (EU) 2016/558 felhatalmazáson alapuló bizottsági rendelet (3) értelmében.
            
         
               (2)
            
            
               Közös megállapodásról vagy határozatról mindeddig nem számoltak be, mivel az ágazatnak időre van szüksége az új eszköz igénybevételéhez szükséges átszerveződéshez, miközben a tejágazat piacán továbbra is súlyos zavarok észlelhetők a kereslet és a kínálat globális egyensúlyának megbomlása miatt, ami részben betudható az Unióból származó mezőgazdasági termékek és élelmiszerek importjára vonatkozó, 2017 végéig meghosszabbított orosz tilalomnak.
            
         
               (3)
            
            
               A termelői tejárak 2015-ben 8 %-kal, 2016 első öt hónapjában pedig további 15 %-kal estek vissza. Az átlagos uniós tejár 2016 májusában 22 %-kal maradt el az utóbbi öt év átlagától. Az egyes tagállamok közötti különbségek mindeközben tovább nőttek, egyes uniós országok az uniós átlagtól 30 %-kal elmaradó árakról számolnak be. A rendelkezésre álló piacelemzések szerint 2017 vége előtt nem várható számottevő visszaesés a termelt mennyiségekben.
            
         
               (4)
            
            
               Annak érdekében, hogy a tej- és tejtermékágazat a jelenlegi nehéz piaci helyzetben újra egyensúlyba kerüljön, valamint a tejkvóták hatályvesztését követő kiigazítások támogatása érdekében helyénvaló további hat hónapos időtartamra engedélyezni az (EU) 2016/559 végrehajtási rendeletben és az (EU) 2016/558 felhatalmazáson alapuló rendeletben említett önkéntes megállapodások és határozatok kötését. Mivel a feltételeket, a mentességnek az 1308/2013/EU rendelet 222. cikkének (1) bekezdésében említett tárgyi és földrajzi hatályát, valamint a kapcsolódó értesítési kötelezettségeket már meghatározta az (EU) 2016/559 végrehajtási rendelet, helyénvaló azt módosítani.
            
         
               (5)
            
            
               Az (EU) 2016/559 végrehajtási rendeletet ezért ennek megfelelően módosítani kell.
            
         
               (6)
            
            
               A súlyos piaci zavarokra tekintettel, valamint a folyamatosság és a jogbiztonság garantálása érdekében célszerű, hogy ez a rendelet a kihirdetését követő napon hatályba lépjen.
            
         
               (7)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
            
         ELFOGADTA EZT A RENDELETET:
   1. cikk
   Az (EU) 2016/559 rendelet a következőképpen módosul:
   
               1.
            
            
               Az 1. cikk helyébe a következő szöveg lép:
               „1. cikk
               Az 1308/2013/EU rendelet 152. cikke (3) bekezdése b) pontjának i. alpontjában és 209. cikkének (1) bekezdésében előírt rendelkezések sérelme nélkül a tej- és tejtermékágazatban az elismert termelői szervezetek, azok szövetségei és az elismert szakmaközi szervezetek számára engedélyezett, hogy:
               
                           a)
                        
                        
                           a 2016. április 13-án kezdődő vagy a 2016. október 13-án kezdődő hat hónapos időszakra a termelendő tej mennyiségének tervezésére vonatkozó önkéntes közös megállapodásokat kössenek és közös határozatokat hozzanak, melyek érvényessége 2016. október 12-én, illetve 2017. április 12-én ér véget; vagy
                        
                     
                           b)
                        
                        
                           a 2016. április 13-án kezdődő időszakra megkötött ilyen megállapodások és határozatok érvényességét meghosszabbítsák legfeljebb 2017. április 12-ig.”
                        
                     
         
               2.
            
            
               A 4. cikk a következőképpen módosul:
               
                           a)
                        
                        
                           a (2) bekezdés helyébe a következő szöveg lép:
                           „(2)   Az 1. cikkben említett mindegyik hat hónapos időszak végétől számított legfeljebb 25 napon belül az érintett termelői szervezeteknek, szövetségeknek és szakmaközi szervezeteknek tájékoztatniuk kell az e cikk (1) bekezdésében említett illetékes hatóságot a megállapodások vagy határozatok által ténylegesen érintett termelési mennyiségekről.”
                        
                     
                           b)
                        
                        
                           a (3) bekezdés b) pontja helyébe a következő szöveg lép:
                           
                                       „b)
                                    
                                    
                                       az 1. cikkben említett mindegyik hat hónapos időszak végétől számított legfeljebb 30 napon belül áttekintést nyújtanak az adott időszak folyamán végrehajtott megállapodásokról és határozatokról.”
                                    
                                 
                     
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. szeptember 8-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 671. o.
   
   
      (2)  A Bizottság 2016. április 11-i (EU) 2016/559 végrehajtási rendelete a tej- és tejtermékágazatban a termelési tervekre vonatkozó megállapodások és határozatok engedélyezéséről (HL L 96., 2016.4.12., 20. o.).
   
      (3)  A Bizottság 2016. április 11-i (EU) 2016/558 felhatalmazáson alapuló rendelete a tej- és tejtermékágazatban működő szövetkezetek és más típusú termelői szervezetek keretében a termelési tervekre vonatkozóan létrejövő megállapodások és határozatok engedélyezéséről (HL L 96., 2016.4.12., 18. o.).